หัวหน้าพรรคภูมิใจไทย เผยมติพรรคหนุนรัฐบาล แต่หากรัฐมนตรีคนใดชี้แจงไม่ได้ค่อยว่ากันอีกที ส่วนการปรับ ครม. หรือไม่ นายกรัฐมนตรีเป็นผู้ตัดสินใจ
นายอนุทิน ชาญวีรกูล รองนายกรัฐมนตรีและ รัฐมนตรีว่าการกระทรวงสาธารณสุข ในฐานะหัวหน้าพรรคภูมิใจไทย กล่าวถึงกระแสข่าวการปรับคณะรัฐมนตรี (ครม.) หลังเสร็จสิ้นการอภิปรายไม่ไว้วางใจ โดย นายอนุทิน ถามกลับว่า ใครปรับ วันนี้ยังไม่มีการโหวตลงคะแนนในญัตติการอภิปรายไม่ไว้วางใจ และไม่มีสัญญาณเรื่องนี้ อย่าไปคาดการณ์อะไรในเรื่องที่ยังไม่เกิดขึ้น ขอให้รอฟังคำชี้แจง และผลการลงคะแนน         ส่วนเรื่องการปรับ ครม. เป็นการตัดสินใจของหัวหน้ารัฐบาลคือนายกรัฐมนตรี ไม่ใช่เรื่องของหัวหน้าพรรคภูมิใจไทย พร้อมยืนยันว่า ในส่วนของพรรคภูมิใจไทย ยังไม่มีการคิดในเรื่องดังกล่าว รัฐมนตรีในพรรคภูมิใจไทยทั้ง 7 ท่าน ต่างก็ทำงาน ขยันขันแข็งดี มีผลงานเห็นได้อย่างชัดเจน ย้ำยังไม่มีการส่งสัญญาณอะไรในเรื่องดังกล่าว        ส่วนแนวโน้มการลงคะแนนโหวต คะแนนเสียงของ รัฐมนตรี ที่ถูกอภิปรายจะเท่ากันหรือไม่ นายอนุทิน กล่าวว่า พรรคภูมิใจไทย มีมติพรรคว่า หากรัฐมนตรี ชี้แจงได้ และฝ่ายค้านไม่มีหลักฐานอะไรที่จะมาหักล้างคำชี้แจงของรัฐมนตรี เราก็ต้องให้การสนับสนุน ในฐานะพรรคร่วมรัฐบาล เราก็ต้องมีมติไปในทิศทางเดียวกัน